Οκτώβριος 2019

*Αγαπητά Μέλη,*

*Αγαπητοί φίλοι των logistics,*

Το **Ινστιτούτο Logistics Management Ελλάδος - ILME** είναι ένας μη κερδοσκοπικός οργανισμός ο οποίος στοχεύει στο να αποτελέσει μια συμπαγή κοινότητα επαγγελματιών, ερευνητών και εταιρειών, που ασχολούνται επιστημονικά και παραγωγικά, με τα θέματα της εφοδιαστικής αλυσίδας. Η δράση του είναι εθελοντική και δεν στοχεύει στο κέρδος αλλά στα οφέλη που έχει ο διαμοιρασμός και η συνεργατικότητα τόσο για μέλη του όσο και για το κοινωνικό σύνολο. Παράλληλα, μέσω των δράσεών του, το ελληνικό προϊόν logistics ενισχύεται ανταγωνιστικά και προβάλλεται στο εξωτερικό.

Στη σημερινή οικονομική πραγματικότητα τα logistics αποτελούν έναν κρίσιμο παράγοντα για οποιαδήποτε εταιρεία και για οποιαδήποτε οικονομία, δίνοντας συγκριτικά πλεονεκτήματα στις οικονομίες που έχουν καταφέρει να εντάξουν την τεχνολογική πρόοδο σε όλο το φάσμα της εφοδιαστικής τους αλυσίδας, και ιδιαίτερα στις μεταφορές των εμπορευμάτων.

Η Ελλάδα έχει κερδίσει θέσεις τα τελευταία χρόνια, ωστόσο χρειάζεται να γίνουν ακόμη πολλά τόσο στη χρήση της τεχνολογίας, στις υποδομές της και στην εκπαίδευση των στελεχών, όσο και στην οργάνωση της κρατικής μηχανής.

Οι προκλήσεις που καλούνται να αντιμετωπίσουν οι logisticians παγκοσμίως είναι πολλές. Η αποτελεσματικότητα, η ασφάλεια, το περιβάλλον, η βιωσιμότητα, η εξυπηρέτηση συνεχώς αυξανομένων απαιτήσεων, είναι μόνο μερικές από αυτές.

**Το ILME φιλοδοξεί να αναμετρηθεί με αυτές τις προκλήσεις σε ένα συνεργατικό πλαίσιο, και για να το πετύχει χρειάζεται τη συσπείρωση των καλυτέρων**.

Η ομάδα αυτή, θα έχει προς χρήση ήδη έτοιμες δράσεις και διασυνδέσεις που έχουν δημιουργηθεί από το ILME, όπως :

* Τις σχέσεις με τον **Ευρωπαϊκό Οργανισμό Logistics** (European Logistics Association - ELA), του οποίου το ILME είναι πλήρες μέλος, και όλους τους αντίστοιχους φορείς που συμμετέχουν σε αυτόν
* Την **Πιστοποίηση κατά ELA** των ικανοτήτων των επαγγελματιών του χώρου, την οποία έχει θεσπίσει από το 2016
* Τη **διοργάνωση βραβεύσεων** τόσο σε επίπεδο προσώπων όσο και εταιρειών, όπως καθιερώθηκαν από το 2014 με τα «*Βραβεία Μέγας Αλέξανδρος*», και τη συμμετοχή των βραβευθέντων στα ετήσια ευρωπαϊκά βραβεία ”*ELA Awards*”.
* Την οργάνωση **ενημερωτικών ημερίδων** για τις εξελίξεις στα logistics και την διάχυση της γνώσης. Στο πλαίσιο αυτό περιλαμβάνονται η καθιέρωση του ετήσιου *International Logistics Forum* από το 2015, η ανάληψη του διεθνούς συνεδρίου *EUROLOG 2019* αλλά και η καθιέρωση και ανάδειξη στην Ελλάδα της *Ευρωπαϊκής Ημέρας Εφοδιαστικής Αλυσίδας* (European Supply Chain Day – ESCD) κάθε Απρίλιο.
* Τη **διασύνδεση** της ακαδημαϊκής και ερευνητικής κοινότητας με τους επαγγελματίες του χώρου για την προώθηση της έρευνας σε κάθε επίπεδο.

Ταυτόχρονα όμως, η νέα ομάδα θα μπορέσει να συμβάλλει σε περαιτέρω δράσεις και να βάλει τη δική της σφραγίδα **αναπτύσσοντας ενέργειες** για :

* *Τη βελτίωση της συνεργατικότητας και των συνεργειών σε κάθε μορφή και επίπεδο*
* *Την εκπαίδευση των στελεχών της εφοδιαστικής αλυσίδας*
* *Την εισαγωγή και χρήση των νέων τεχνολογιών*
* *Τη διεξαγωγή ερευνών σε συνεργασία με ακαδημαϊκούς φορείς συμμετέχοντας σε ερευνητικά προγράμματα*
* *Τη δημιουργία θέσεων για θεσμικά θέματα*
* *Τη συμβουλευτική βοήθεια σε οργανισμούς που την έχουν ανάγκη.*

Το ILME προσκαλεί κάθε επαγγελματία που ενδιαφέρεται να συμβάλλει στην ανάπτυξη του κλάδου των logistics και της εφοδιαστικής αλυσίδας συνεισφέροντας στους παραπάνω πυλώνες δράσης.

* Δηλώστε το ενδιαφέρον σας για συνεργασία στο info@ilme.gr.
* Ελάτε στη Γενική Συνέλευση και στις αρχαιρεσίες για την ανάδειξη του νέου διοικητικού συμβουλίου για την επόμενη τριετία και υποβάλετε υποψηφιότητα.

Για να γίνετε μέλος, συμπληρώστε την [Αίτηση Μέλους](http://www.ilme.gr/wordpress/wp-content/uploads/2013/08/ILME-%CE%91%CE%99%CE%A4%CE%97%CE%A3%CE%97-%CE%95%CE%93%CE%93%CE%A1%CE%91%CE%A6%CE%97%CE%A3-%CE%9C%CE%95%CE%9B%CE%9F%CE%A5%CE%A3_Nov-2014.docx) και στείλτε την στο info@ilme.gr μαζί με την απόδειξη κατάθεσης της ετήσιας συνδρομής (η συνδρομή ισχύει και για το 2020).